Here is a page extracted from Wikipedia that may contain CSS, HTML, and a lot of unformatted text.

Title: Torroco
Content: Se veiga tamién Torrueco de zucre.

Un torroco u torrueco ye una masa de tierra apilotada y seca que se debanta d'o suelo, por eixemplo en labrar u en picar con l'ixau, y que ye fácil d'esclafar y de desfer con a man, con o piet u con bel traste.

En agricultura, os torrocos se consideran por lo regular un estorbo, pos a tierra pegada y apilotada asinas no sirve pa tapar a simient, ni rebriga bien as venas d'as plantas, ni absorbe bien l'augua. Por ixa razón, os torrocos s'han de desfer de maneras diversas, como «atablando» a tierra aladrada, u simplament «estorrocando» (porque asinas ye o verbo; en aragonés ribagorzano se pronuncia «estorrocá» u «estarrocá»), cosa que se fa picando contra o torroco con o codo de l'ixau u con un bigós.

Diversidat lexica 

Seguntes Bienvenido Mascaray, en Campo (Ribagorza) tamién se diz os verbos «torrocaciar» u «estorrocaciar», a l'igual que o verbo cheneral «estorrocar».
Mala fayena la de torrocaciá. (aragonés ribagorzano de Campo)

O torroco en a fraseolochía popular 

Marcha a estorrocar! - esprisión popular d'encarranye con a cual se demanda a l'interlocutor que marche y nos deixe estar tranquilos un rato.
Estripa-torruecos - persona de pocas luces, de qui se conta que no se le puede encomendar treballos de discurrir.

Sociolingüistica de l'uso de «torrueco» 

En 1973, Pedro José Escudero Buil fizo un estudio sobre a pervivencia de lexico aragonés en o suyo lugar de Plana de Uesca, Monflorite. Entre as personas enquestadas nomás que una deciba «torrueco» y no pas «torroco». Yera una d'as dos personas de mas edat que participón en a enquesta, naixidas arredol de 1890.

Se veiga tamién 

 Bardo.
 Zaborro.
 Gleba.
 Chesanco.
 Buro.

Referencias 

Agricultura
Suelo